চা বাগানের মধ্যে গাছে ঝুলছে যুগলের দেহ। মর্মান্তিক এই দৃশ্য দেখলেই আঁতকে উঠবেন যে কেউ। কিন্তু জলপাইগুড়ির মাল ব্লকের কান্তদিঘি প্রমাণ করল, স্মার্টফোনের যুগে চটজলদি ছবি তোলা আর সোশ্যাল মিডিয়ায় লাইক, শেয়ারের তাগিদ আতঙ্ক, মানসিক ধাক্কাকেও দমিয়ে দিতে পারে। মনোবিদরা বলছেন, এই ঘটনাই প্রমাণ করে সোশ্যাল মিডিয়ার নেশায় সংবেদনশীলতাই হারিয়ে ফেলছে মানুষ। মৃত্যুও এখন আর সে ভাবে ধাক্কা দিচ্ছে না মানুষের মনে।
প্রেমের সম্পর্ক মেনে নেয়নি পরিবার। তাই নিজেদেরকেই শেষ করে দেওয়ার সিদ্ধান্ত নিল যুগল। মর্মান্তিক এই ঘটনাটি ঘটে জলপাইগুড়ির কান্তদিঘির কুমারপাড়ায়।

এই বিষয়ে অন্যান্য খবর

কেরলে মানুষের মৃত্যু, ‘উচ্ছ্বাস’ চলছে বাংলার ফেসবুকে 


জানা গিয়েছে, স্থানীয় যুবক বিক্রম রায় (২১)-এর সঙ্গে অনেকদিন ধরেই সম্পর্ক ছিল মিমি কর্মকার (১৭) নামে এক কিশোরীর। কিন্তু সম্পর্কে সায় ছিল না কিশোরীর পরিবারের। 
স্থানীয় সূত্রে খবর, মাস দেড়েক আগে দু’জনে পালিয়ে গিয়েছিল। তার পরে ফিরেও আসে। তবু সম্পর্কে সায় দেয়নি পরিবার। এর পরই নিজেদের শেষ করে দেওয়ার সিদ্ধান্ত নেয় যুগল। রবিবার সকালে বাড়ির কাছেই একটি চা বাগানের মধ্যে একটি গাছে যুগলের ঝুলন্ত দেহ চোখে পড়ে স্থানীয়দের। পুলিশ এসে দেহ উদ্ধার করে ময়নাতদন্ত করে।
ঘটনার কথা চাউর হতেই যুগলের দেহ দেখতে ভিড় জমতে শুরু করে। যুগলের ঝুলন্ত দেহ দেখে শিউরে ওঠা দূরে থাক, মোবাইলে এই মর্মান্তিক দৃশ্য ক্যামেরাবন্দি করার তাগিদ বেশি চোখে পড়ল। অনেকে ছবি তুলে মোবাইলে দেখেও নিলেন তা ঠিকঠাক উঠেছে কি না।
দেখুন সেই ভিডিও
 

কিন্তু এমন মর্মান্তিক দৃশ্য মোবাইলবন্দি করতেও কেন হাত কাঁপছে না আমজনতার? মনোবিদ লোপামুদ্রা গোস্বামীর ব্যাখ্যা, ‘‘স্মার্টফোন এবং সোশ্যাল মিডিয়ার দাপটে মানুষের মধ্যে সংবেদনশীলতা যে কমছে, তা এই ঘটনা ফের প্রমাণ করল। সব কিছুই সোশ্যাল মিডিয়ায় শেয়ার করে নজরে পড়ার প্রবণতা জন্মাচ্ছে। কী ছবি তুলছি, কেন তুলছি, তা নিয়ে অনেকেই ভাবিত নন।’’ 

গ্রাফিক্স- অভিজিৎ বিশ্বাস
মনোবিদ অনুত্তমা বন্দ্যোপাধ্যায়ের ব্যাখ্যা, ‘‘শুধু সোশ্যাল মিডিয়াই নয়, গণমাধ্যমেও দিনের অনেকটা সময় জুড়ে মৃত্যু নিয়ে চর্চা চলছে। তাই মৃত্যু নিয়েও মানুষের মনে অসাড়তা তৈরি হয়েছে। যে কোনও মৃত্যুতেই তাই খুব স্বাভাবিক প্রতিক্রিয়া দিচ্ছে মানুষ।’’ আরও একটা বিষয় তুলে ধরেছেন অনুত্তমাদেবী। তাঁর মতে, ‘‘দৈনন্দিন জীবনে কৌতূহল বা আগ্রহ তৈরি করতে পারে, এমন রসদ কমছে মানুষের কাছে। তাই কীসে আগ্রহী হব, কীসে হব না, সেই বাছ-বিচার করার ক্ষমতাও কমে যাচ্ছে।’’
সোশ্যাল মিডিয়ার প্রতি অমোঘ আকর্ষণের ব্যাখ্যাও অবশ্য দিচ্ছেন মনোবিদরা। লোপামুদ্রাদেবীর কথায়, ‘‘ব্যক্তিগত স্তরে অনেক ক্ষেত্রেই আমরা হেরে যাই। সেখানে সোশ্যাল মিডিয়ায় নিজের পোস্টে দশটা লাইক পেলেও তা জিতে যাওয়ার আনন্দ দেয়।’’